फरीदाबाद. सेक्टर-55 थाना क्षेत्र की राजीव कॉलोनी में एक व्यक्ति ने सोमवार शाम फांसी लगाकर आत्महत्या कर ली। पड़ोस में रहने वाला एक व्यक्ति उसे किशोरी से छेड़छाड़ के आरोप में फंसाने की धमकी देकर छह महीने पहले 50 हजार रुपए ऐंठ चुका था। अब वही पड़ोसी फिर से 50 हजार रुपए की मांग कर रहा था। ब्लैकमेलिंग से तंग आकर व्यक्ति ने फांसी लगा ली। ब्लैकमेल करने वाला खुद को पत्रकार बताकर संबंधित चौकी और थाने की पुलिस को भी धमकाता रहता था। इस मामले में सेक्टर-55 थाने की पुलिस ने दो लोगों के खिलाफ आत्हत्या के लिए विवश करने और जान से मारने की धमकी देने का केस दर्ज किया है।
राजीव कॉलोनी निवासी नैनतारा देवी ने पुलिस को दी शिकायत में बताया है कि सोमवार शाम उनके पति सुनील चतुर्वेदी ने घर में फांसी लगाकर आत्महत्या कर ली। उससे पहले सुनील ने अपनी पत्नी को बताया था कि पड़ोस में रहने वाला ललन और खुद को पत्रकार बताने वाला मुकीम खान फिर से छेड़छाड़ के आरोप में बंद कराने की धमकी दे रहा है और 50 हजार रुपए की डिमांड कर रहा है। नैनतारा ने बताया कि उनके पति सुनील के ऊपर ललन ने छह महीने पहले भी अपनी लड़की के साथ छेड़छाड़ का आरोप लगाकर थाने में शिकायत दी थी। तब यह मामला झूठा निकला था और संबंधित थाने की पुलिस ने शिकायतकर्ता पक्ष को ही चेतावनी देकर छोड़ दिया था। थाने से घर आने के बाद पड़ोसी मुकीम खान ने सुनील को बताया कि अब वे लड़की को लेकर महिला थाने जाएंगे, वहां तेरी शिकायत करेंगे। यदि ऐसा नहीं चाहता तो 50 हजार दे दे। सुनील ने डरकर रुपए दे दिए। नैनतारा के मुताबिक अब ललन और मुकीम फिर से वही धमकी देकर उससे फिर 50 हजार मांग रहे थे। तंग आकर उनके पति ने जान दे दी।
चूंकि यह मामला पहले भी उनके संज्ञान में आया था। छह माह पहले जब सुनील के खिलाफ शिकायत दी थी, तब पुलिस ने शिकायतकर्ता पक्ष को चेतावनी देकर छोड़ दिया था। लेकिन खुद को पत्रकार बताने वाला मुकीम उसके पीछे ही पड़ा रहा। सुनील ने इससे पहले भी सुसाइड की कोशिश की थी। इसीलिए नैनतारा देवी की शिकायत में सच्चाई है। एफआईआर दर्ज कर ली है। आरोपियों की तलाश की जा रही है।|
-प्रीतपाल सांगवान, थाना प्रभारी, सेक्टर-55
hin_Deva hin_Deva hin_Deva bho_Deva